LEVANTAMENTO DAS ACTAS PREVIAS Á OCUPACIÓN PARA A EXPROPIACIÓN DOS BENS E DEREITOS NECESARIOS PARA EXECUTAR O «PROXECTO INTEGRADO CENTRO VIALIA ESTACIÓN DE VIGO
ADMINISTRACIÓN LOCAL — Municipal — Xerencia Municipal de Urbanismo do Excmo Concello de Vigo (Outros documentos, notificacións e informacións públicas, 28/01/2019)

A Vicepresidenta da Xerencia municipal de Urbanismo do Concello de Vigo, mediante resolución do 21 de xaneiro de 2019, sinalou a data para o levantamento das actas previas á ocupación -trámite de urxencia- para a expropiación dos bens e dereitos necesarios para executar o «PROXECTO INTEGRADO CENTRO VIALIA ESTACION DE VIGO (FASE 1) E TERMINAL DE AUTOBUSES» O Consello da Xunta de Galicia na sesión que tivo lugar o 4.10.2018, tras considerar os informes emitidos e as observacións presentadas nos distintos trámites de información pública realizados, acordou aprobar o “Proxecto integrado Centro Vialia estación de Vigo (fase 1) e terminal de autobuses”, como proxecto público de urxencia ou excepcional interese, para dotar a cidade dunha nova infraestrutura de transporte esencial como nexo de comunicación e garante dun modelo de mobilidade máis sustentable. Con data do 03.12.2018 publicábase no DOG núm.230 o Decreto 145/2018, do 15 de novembro, un anuncio polo que se declara a urxente ocupación dos bens e dereitos necesarios para executar o proxecto integrado Centro vialia estación de Vigo (fase 1) e terminal de autobuses, aprobado como proxecto público de urxencia ou excepcional interese. Dita declaración foi notificada oficialmente a esta XMU mediante un oficio do Vicesecretario xeral da Consellería de infraestruturas e mobilidade do 04.12.2018, e que tivo entrada nesta administración a través do sistema ORVE con data do 07.12.2018. Neste senso, con data do 15.12.2018 a Vicepresidenta da XMU ditaba Resolución pola que se dispuña “ Incoar o procedemento administrativo para a obtención por urxente ocupación os bens e dereitos que se concretan no expediente do «PROXECTO INTEGRADO CENTRO VIALIA ESTACIÓN DE VIGO (FASE 1) E TERMINAL DE AUTOBUSES», aprobado como proxecto público de urxencia ou excepcional interese, encomendando conxuntamente ás Oficinas de Planeamento e Xestión e de Urbanización e Infraestruturas, coa colaboración do resto dos servizos técnicos da Xerencia Municipal de Urbanismo, a elaboración dos expedientes técnico e administrativo necesarios para a tramitación do correspondente procedemento expropiatorio na modalidade de urxente ocupación. En virtude do disposto nas alíneas precedentes e en cumprimento do pautado no artigo 52 da vixente Lei de expropiación forzosa do 16 de decembro de 1954 e nos artigos 56 e seguintes do Regulamento para a súa aplicación, esta Xerencia Municipal de urbanismo no uso das facultades que lle confire o artigo 98 da mencionada Lei, resolve convocar aos titulares dos bens e dereitos afectados para que comparezan no lugar, na data e na hora que se citan, para proceder ao levantamento das actas previas á ocupación, nas cales se recollerán os datos necesarios para determinar os bens e dereitos afectados, e os prexuízos derivados da rápida ocupación, sen prexuízo de que se trasladaren ao lugar dos predios se o consideran necesario. A relación de titulares dos bens e dereitos afectados, así como os planos parcelarios correspondentes estarán expostos na Xerencia municipal de urbanismo do Concello de Vigo, no servizo de planeamento e xestión, sito no 2º andar do edificio da praza do Rei. A dito acto deberán acudir os titulares afectados, persoalmente ou ben representados pola persoa debidamente autorizada para actuar no seu nome, achegando os documentos acreditativos da súa titularidade. Así mesmo, e no cumprimento do disposto nos artigos 17, 18 e 19 da Lei de expropiación forzosa, ábrese información pública durante o prazo de quince (15) días hábiles, contados a partir do seguinte ao da publicación da presente resolución e ata o momento do levantamento das actas previas correspondentes, co fin de que os interesados poidan formular por escrito, perante esta XMU, as alegacións que consideren pertinentes aos efectos previstos na regulación referida. De conformidade co pautado no artigo 44 da Lei 39/2015, do 1 outubro, do Procedemento administrativo común das administracións públicas, a publicación desta resolución no Boletín oficial do estado servirá como notificación aos posibles interesados que non puidesen ser identificados, aos titulares de bens e dereitos que sexan descoñecidos, a aqueles dos que se ignore o seu domicilio, ou ben a quen tentada a súa notificación, non se puido practicar. BRY/Er En Vigo, na data da sinatura electrónica A Vicepresidenta da XMU (Resolución do 06.07.2015) Asdo. María José Caride Estévez